钦定古今图书集成/方舆汇编/职方典/第1132卷 > 《鼎建汉阳县儒学记》郭惟贤
## 钦定古今图书集成/方舆汇编/职方典/第1132卷 > 《鼎建汉阳县儒学记》郭惟贤

万历壬辰，予奉天子玺书镇抚三楚。时当旱魃馀烈，
五谷涌腾，予蒿目愁肠，拮据以援饥殍愳无方救也。
亡几何，汉阳守令众博士诸生状上。汉隔会城，盈盈
一水，台司教化所先被者。而邑学久灾毁。先是，戊子
岁汉冲萧太史谋诸楚，当事者以请，礼部上其事。帝
曰：“可。”遂创建之。惟时规模经始，堂庑未构，教迪无所。
“兹欲陶冶呰窳，而成翘秀，计当一鼎饬之，置樽候酌
县锺待扣，学校，亦诸士之尊锺也。”予曰：“固也，救火之
家岂暇先言。夫人生死礼义缓急之辨也。时诎而嬴，
是务举乎？二三子姑少待焉。”明年，年稍顺成，民萌渐
辑。牧守令众，博士诸生复申前请，且曰：“公帑之藏，诚
不足赡汉之乡，先生为子弟，故将施于宜。邑有富人
子颇墆财，守义而说之，可卒办一二也。”予曰：“葵犹能
卫其足，予不能卫士，致烦里中长。予耻焉，而下逮富
人子。富人子辛苦久，脱有难色，适以訾士，非所以训
士。廉不可。”乃命守藏按籍会稽，锾金如干，榷金如干
无名错。如干会诸司帑，会诸郡帑，又会诸县帑，金既
具，乃命护作料，日月，“程土物，计徒佣，虑材用，平版翰，
设塓髤，书糇粮，故可缮缮之。其未构构之，务式于度。”
始事于癸巳八月，已事于甲午七月。明伦疏堂，上接
凤栖；尊经峣榭，俯窥沧浪；文庙绮寮，光映黄鹄；戟门
𫐉轩，辉凌大别。下及亭圃庑垣，号舍井庖，靡不一一
就理。既落成矣，守令众博士诸生复状上，丐予一言，
以为《多士鹄》。予谢不敏，请益力。予进多士前而语曰：
“若知汉阳之学所自来乎？自有汉以来，官师其地者
不知几百千人，顾民心所讴吟而思慕之，社稷而尸
祝之，惟夏后氏及游定夫、黄直卿二先生，禹王之矶
耑祠文命凤栖之后，并祀二贤。”盖亦谓禹见知于尧
舜，上绍精一之传；游与黄受业于朱、程，而远翼孔氏之宗也，则汉人士与闻此学也，渊源所从来远矣。《禹
贡》曰：“惟荆州江汉朝宗于海道，嶓冢至于荆山，内方
至于大别。”禹之往来于江汉亦廑矣。《志》称定夫知汉
阳军，召郡中士子讲明理学，一郡风俗醇美。直卿知
汉阳军，郡治后为屋馆四方士，有《勉斋政教录》，则二
贤所以教汉人士亦廑矣。予与汉守令维新，邑校州
处，多士之秀而薪醮之也，即不敢望于一圣二贤，而
其迹之廑良亦相肖，予何以勗多士？《孟子》曰：“学则三
代共之。”皆所以明人伦也。宇内学宫，堂名“明伦”，以此
舍伦无学，舍明伦无讲学。大禹克盖父愆，励力虞廷，
略无一毫怨仇其主之意。始勤于国，不顾涂山之娶，
呱呱之子，“终之。”地平天成，与子以定万世，克勤克俭，
不矜不伐，其于五伦之际，至矣尽矣。定夫事亲无违，
交朋友有信，莅官遇僚吏有恩，惠政在民，戴之如父
母，直卿有言，君臣父子夫妇长幼，一失其序，天典不
立，人道夷狄，朋友道绝，则此四者，虽欲各居其分，其
势焉得？由是言之，禹之所以学于夏，游，黄之所以学
于宋者，明此伦也。汉人士所尊且信者，在三圣贤。尊
信其名而不尊信其学，是叶公之好伪形、睹真龙而
失色也。多士之春秋俎豆于三圣贤也，岂不慨然慕
祗、台之风、侈游、黄之义？顾其用具在，而就之若渴、去
之若热；以“曾、《史》”之词售其竖匠之心，则亦异乎向之
尊信者矣。予故就汉人士平日所尊且信者躬行之，
以求其尊且信之实也。不然，剑镂七星，绯图五岳，邑
校即饬，何以异是？是役也，综理则汉阳府知府胡笃
卿，通判秦从周、刘兆文，推官毛一公，分理则汉阳县
知县陈尧钦，董工则经历郭维屏，法得具书。